SKRIFTLIG FORESPØRGSEL E-1713/01

af Erik Meijer (GUE/NGL) til Kommissionen

(14. juni 2001)

Om: Tømning af en af Nederlandene beskyttet muslingebanke i Vadehavet af fiskere med tysk tilladelse

1. Kan Kommissionen bekræfte, at der mellem Nederlandene og Tyskland ikke er enighed om grænsens forløb i Ems-flodens brede munding, der ligger mellem byerne Emden (D) og Delfzijl (NL) og øerne Rottummeroog (NL) og Borkum (D), idet den nederlandske opfattelse er, at grænsen løber midt i floden, mens den tyske er, at grænsen løber direkte langs den nederlandske bred?

2. Er Kommissionen bekendt med, at det i spørgsmål 1 anførte vandområde, der underdeles i Dollard, Bocht van Watum og Oostfriesche Gaatje, er en del af det beskyttede Vadehavsområde, om hvilket der mellem Nederlandene, Tyskland og Danmark er indgået aftale om bevarelse af den økologiske balance, at Nederlandene og Tyskland i 1960 indgik Eems-Dollard-aftalen og i 1996 en dertil hørende miljøprotokol, og at den nederlandske politik går ud på at beskytte muslingebankerne som fødereservoir for havfuglene, bl.a. på baggrund af tidligere erfaringer, der har vist, at sådanne muslingebanker stadig ikke er retableret ti år efter, at de er fisket tomme?

3. Kan Kommissionen bekræfte, at landbrugs- og fiskeriministeren i den tyske delstat Niedersachsen for nylig har givet tilladelse til, at denne 10 ha store muslingebanke på sandbanken Hond, lige ud for den nederlandske kyst ved landsbyen Bierum, tømmes for muslinger, og at tyske fiskere den 16. maj 2001 har tømt muslingebanken, hvilket har givet dem en indtægt på ca. en halv mio. euro?

4. Har ministeren i Niedersachsen ret, når han hævder, at han ikke har kompetence til at nægte tilladelse til tomfiskning af det, som man betragter som eget territorium, heller ikke selv om der tidligere mellem Tyskland og Nederlandene er indgået en aftale om at lade dette område urørt?

5. Hvad kan Kommissionen gøre for at sikre, at et vandområde, som beskyttes af den ene medlemsstat ved, at denne frivilligt afstår fra kommerciel udnyttelse, ikke længere ødelægges på grund af en tilladelse, der gives i en anden medlemsstat?

6. Hvorledes kan Kommissionen bidrage til at hindre ødelæggelse af muslingebanker på to andre sandbanker i samme, omstridte område?

Kilde: Aktualitetsmagasinet Netwerk, TV Nederland 1, 20.5.2001.

Svar afgivet på Kommissionens vegne af Margot Wallström

(3. september 2001)

Det henhører ikke under Kommissionens kompetenceområde at tage stilling i diskussionen mellem Tyskland og Nederlandene med hensyn til grænsedragningen i Ems-flodens brede munding mellem byerne Emden (i Tyskland) og Delfzijl (i Nederlandene) samt øerne Borkum (Tyskland) og Rottumeroog (Nederlandene). Dette er ikke et spørgsmål om udlægning og håndhævelse af fællesskabslovgivningen. Derfor kan Kommissionen heller ikke besvare det første og det femte spørgsmål.

For så vidt angår de øvrige spørgsmål, har Kommissionen, eftersom de tyske myndigheder har givet tyske fiskere tilladelse til at fiske på den naturlige muslingebanke Hond Zandbank, allerede iværksat en undersøgelse med det formål at vurdere denne sag yderligere for at sikre, at den gældende EU-miljølovgivning overholdes i det foreliggende tilfælde.